
正德六年　　明武宗正德六年二月，江西按察司副使周宪率兵讨庐山、左湖、盆塘贼，败之，擒斩数百人。　　四月，周宪移军攻华林贼于仙女寨，拔之。进克鸡公岭，先后擒斩千余人。进薄华林，绝其出道，贼益窘。　　五月，周宪攻华林贼，及其子干俱死之。先是...
　　正德六年
　　明武宗正德六年二月，江西按察司副使周宪率兵讨庐山、左湖、盆塘贼，败之，擒斩数百人。
　　四月，周宪移军攻华林贼于仙女寨，拔之。进克鸡公岭，先后擒斩千余人。进薄华林，绝其出道，贼益窘。
　　五月，周宪攻华林贼，及其子干俱死之。先是，陈金檄周宪等分兵三路讨华林贼，宪率兵进，会谍者言贼饥疲，宪信之，遂檄兵夹攻。其二路失期不至，宪与贼战，独深入。山谷峻险，贼凭高发擂石下如雨，兵败，宪被执，刀中宪首，血流满面，左髀复中鎗，不能行，大骂贼不绝口。贼怒，支解之。子干见父被执，跃马直前，中流矢，力战堕崖死，贼势复振。事闻，赠宪官，谥忠愍，旌其子。
　　六月，南昌知府李承勋，会同按察使王秩督兵进攻华林贼，承勋招降贼帅黄奇，置麾下，有智略，任用之。人谓勋宜防不测，承勋益亲信，令宿帐中，奇感奋，誓以死报。承勋乃令奇入贼寨说其党，多来降者，与约期，令俟报。至期，承勋令土酋岑猛选精兵五百人夜与俱至山下。承勋令黄奇密入寨，诱所与约降者来，既见，复纵之去，令为内应。承勋乃与猛帅五百人夜衔枚登山，历重险上，黄奇与数人前导。至垒，贼方鼾睡。直夜者击三更，奇拔栅率众入，五百人奋刀砍之，内应降贼亦合势夹攻。贼仓卒不知所为，求甲仗皆不得，斩首三千余级。余众奔出垒，乘夜逃匿山谷。候晓，搜诸山，又斩获千余人，华林贼遂平。于是移兵击靖安玛瑙寨贼，尽俘之。都御史陈金奏江西华林贼已剿平，桃源贼王浩八愿抚，加金太子少保，余论功行赏有差。
　　冬十月，命右都御史陶琰总督诸军务事。初，廷议以河北、江西诸寇未平，故复敕琰总理军务事，至则刘六已灭，王浩八听抚。琰虑浩八谲诈难信，乃奏设兵备，及简拔郡寮有才者，分处要害。
　　正德八年
　　武宗正德八年春正月，桃源贼王浩八等复作乱，率五洞蛮兵与东乡贼分劫州县。命操江副都御史俞谏提督军务，同总兵刘晖率狼兵进剿。夏四月，江西兵备副使胡世宁约王赛一内应，引兵征东乡剧贼乐庚二、陈邦四等，尽擒之。东乡故贼巢，世宁抚御反侧，务立信义，乐庚二、陈邦四怙乱复叛，悉擒馘。王赛一效顺有功，奏原其死。既而修城濠，迁县治经，武赈饥，百姓晏然。
　　五月，江西参政吴廷举单骑入桃源，谕剧贼王浩八等，计擒贼渠以出。桃源贼用兵历年，征讨费以万计，而贼益炽。廷举欲用奇谋取胜，免胄单骑入贼巢，谕令解散，为贼所留，耀武劫威，廷举略不为动。久之，因得以识其左右有谋勇者，阴结之，使执其渠，因奉廷举归。
　　俞谏率狼兵大败桃源贼于裴源。初，谏因吴廷举被执，移兵桃源进剿，知府李承勋曰：“贼乏食，必掠裴源积粟，请赣兵及南昌兵自岳阳分两翼伏裴源待之。”贼果入裴源，大败遁去。
　　桃源贼弃巢奔突四出，逾饶、信，纵掠徽、衢诸州县。初，贼闻狼兵至，颇惧，欲降。按察司王秩欲受之，已有约。议者以贼反复不可信，欲乘兵威扑灭，取降者杀之，贼复大乱，弃巢奔突四出，劫掠徽、衢等处，民被其害。
　　六月，总督浙江军务都御史陶琰、巡抚应天都御史王缜会总制江西都御史俞谏，夹攻桃源贼王浩八于徽、衢，平之。初，琰虑桃源贼听抚难信，预为之防，至是，果突入境，督兵会剿，余党悉平。总制俞谏奏江西贼平、请建东乡、万年二县，分治地方，抚安人民。从之。
　　十二月，俞谏调兵征建昌贼徐九龄等，平之。建昌贼为患数年，势逼益府，官军不能讨。至是，谏命师悉擒以还。
　　正德九年
　　武宗正德九年三月，总制军务俞谏檄兵备胡世宁等，会兵剿临川四寨宿盗，尽平之。
　　十月，升南昌知府李承勋浙江按察司。太监黎安欲夺承勋功，诬陷之，大理卿燕忠即讯广信，得直。
　　正德十二年
　　武宗正德十二年二月，巡抚南赣都御史王守仁檄四省兵备官选募民兵操练。初，陈金讨桃源、华林诸贼，多所招抚，未大示惩创;又民间父兄被杀者，不得报雠，时相诟訾，诸凶不自安，转徙啸聚，不数年仍起为盗。又南赣地多山险，易为巢穴。南安、横水、桶冈诸寨，有贼首谢志山、蓝天凤，漳州、浰头等寨有贼首池大鬓等。于是福建、江西、湖广、广东之界，方千里皆乱。兵部尚书王琼知守仁才，特荐用之。守仁至，以前者多调狼达土军，糜费逾万，乃使四省兵备官于各属弩手、打手、机快中，选骁勇有胆力者县千人，少或八九百，选最者优廪饩，署为将领。其兵备原额官军，汰老弱三分之一，各县贤能官统之，专守城隘。所募精兵，随各兵备官屯札，别选官分队统习之。于是各县屯戍既足防守，而兵备召募者，又可应变出奇，盗贼渐知所畏。
　　三月，王守仁调三省兵，攻信丰、龙南流贼，连败之。贼突至信丰，守仁令乘险设伏，厚集以待之，乃潜令兵往，径道夹攻。贼奔溃象湖山拒守，又潜兵捣其巢穴，大败之。贼复溃入流恩、山冈等巢，寻遁去。
　　五月，王守仁调兵攻何塘洞山寨，贼酋张师富等及长富村等处二十余巢，平之。其胁从余党，悉愿携带家口，出官听抚，守仁委官安插复业四千余人。复檄知府季斅调兵擒贼帅陈能，平其巢穴。
　　秋七月，王守仁请提督军务。许之。初，守仁上疏论狼兵所过，不减于盗，转输之苦，重困于民。乃请便宜行事，期于成功，不限以时，兵众既练，号令既明，事无掣肘，可以相机剿灭。众迂其议，屡不报。尚书王琼慨然曰：“朝廷有此等人，不与以柄，又将谁用?”因守仁疏复议，即奉旨改提督南赣、汀、漳等处军务。
　　冬十月，王守仁讨汀州左溪贼蓝天凤等，平之。天凤等与赣南下新、稳下等洞贼雷文聪、高文晖等盘据千里，守仁集从事议曰：“诸巢为患虽同，事势各异。以湖广言之，则桶冈诸巢为贼之咽喉，而横水、左溪诸巢为之腹心;以江西言之，则横水左溪诸巢为贼之腹心，而桶冈诸巢为之羽翼。今不先去腹心之患，而欲与湖广夹攻桶冈，进兵两寇之间，腹背受敌，非吾利也。况贼但闻吾檄湖广夹攻桶冈，横水、左溪必观望未备。出其不意，可以得志。横水、左溪既破，移兵桶冈，势如破竹矣。”乃遣都指挥许清率兵自南康新溪入，知府邢珣率兵自上犹县石人坑入，知县王天与率兵自上犹县白面峪入，皆会横水。指挥郏文率兵自大庾县义安入，知府唐湻率兵自大庾县聂都入，知府季斅率兵自大庾县稳下入，县丞舒富率兵自上犹县金坑入，皆会左溪。知府伍文定、知县张戢各率兵从上犹、南康分入，以遏奔轶。守仁亲率兵千余，自南康进捣横水，与诸军会。分布既定，乃以初七日分道并进。守仁至横水，谢志山等仓卒据险拒之。守仁未至贼巢三十里驻兵，夜募乡兵善登山者四百人，各执一旗，赍铳炮，由间道攀厓上险，分布近贼巢左右极高山顶，伏觇贼。度我兵至险，举炮火应。又预遣人夜率壮士缘厓上险，夺发其滚木礧石。十二日，守仁率兵进至十八面隘。贼方凭险迎敌，忽闻近巢诸山顶炮声如雷，烟焰涨天。守仁麾兵进逼之，贼大惊失措，谓官兵已尽得其巢穴，遂弃险走。我兵乘胜骤进，指挥谢杲、马廷瑞兵由间道先入，焚贼巢。贼退无所归，大奔溃，遂破横水大巢。邢珣、王天与等各破数巢，皆会于横水。郏文、唐淳等各破数寨，皆会于左溪。会天雾雨，休兵。已谍知诸溃贼收集余众，据险立栅，然仓卒无资粮。守仁乃下令各营皆分兵为奇正二哨，一前攻，一后继，用土人为乡导。自是诸营各分道破余巢，伍文定、张戢亦连破数巢，入会左溪，贼悉平。
　　十一月，王守仁会兵攻桶冈。初，守仁乘横水、左溪之胜，遣人谕以祸福。于是桶冈贼锺景纳款降。守仁使夜入贼巢谕之，期以初一日使人于锁匙笼出降。贼方恐，见使至，皆喜。而横水、左溪贼持不可，迟疑未决，守仁遣使于锁匙笼促降。而别遣邢珣率兵入茶坑，伍文定率兵入西山界，唐淳帅兵入十八磊，张戢帅兵入葫芦洞，俱冒雨入。蓝廷凤方于锁匙笼聚议，忽闻诸兵已入险，皆震愕，急奔入内隘，阻水为阵。邢珣麾兵渡水前击，张戢冲其右，伍文定又自张戢右悬崖绕出贼旁，贼败走。舒富、王天与亦由锁匙笼入。贼悉众奔十八磊，唐淳严阵迎击之，贼又败。会日暮，扼险相持。明日，诸军合势并击，邢珣先破桶冈大巢，诸军奋勇并进，俘斩甚众。湖广兵亦至，贼余众遁入山谷。守仁遣诸将分道捕之，于是横水、左溪、桶冈之贼略尽，贼首蓝廷凤、萧贵模等皆斩获无遗。守仁出师凡两月，平贼巢八十四处。遂议于横水等处建城，设安远县治，控御三省。捷闻，擢守仁右副都御史。
　　正德十三年
　　正德十三年春正月，王守仁讨浰头贼，平之。先是，守仁征横水、桶冈等贼，虑浰头贼乘虚出扰，乃使人赏以银布，谕降之。惟贼首池大鬓不从。守仁计兵力未暇羁縻之，勿深问。有金巢等率众降，守仁厚抚之，令从征。及横水破，大鬓惧，遣其弟池仲安率老弱二百，诣守仁亦降，即愿从征立功，实觇虚实为内应也。守仁知之，令从别哨，远其归路。阴使人分召近浰头诸县被贼害者询之，得其情，各授方略，遣之归，令密集兵众，候平桶冈报师期。及桶冈平，大鬓益惧。守仁遣使至浰头，赐诸贼牛酒，见贼严为备，诡语使者曰：“龙川新民郑志高、卢珂欲雠杀掩袭，故备，非虞官兵也。”守仁佯信其言，怒卢、郑，移檄临川，廉二人擅兵状，且令大鬓除道，候还兵讨之。大鬓假使来谢，无劳官兵，当自防御之。卢珂、郑志高、陈英者，龙川已招新民也，仍领旧部三千余众。时诸县民皆为大鬓所胁，三人者独抗贼，贼雠之。守仁还兵，三人来告变，言大鬓反状。时池仲安方领兵在守仁所，守仁乃佯怒三人，收缚，将斩之，曰：“大鬓方遣弟领兵报效，安得有此?”仲安遂叩首辨列三人罪恶，守仁佯信之，械系珂等，置之狱。守仁密使人至狱中谕以意，令三人无恐，且遣使归，集众以候。
　　十二月二十日，守仁还至赣，张乐大享将士，下令横水、桶冈既平，浰头归顺，境内无虞矣。民久劳苦，宜休兵为乐。遂散兵使归农，乃遣仲安归报其兄，以卢珂被系故，遣使令大鬓勿撤备，以防珂党掩袭，大鬓意乃大安。守仁别购仲安所亲，说仲安令自来投诉，云：“官意良厚，何可不亲一往谢?况使卢珂等言无所入。”大鬓信之，谓其下曰：“欲伸先屈，赣州伎俩，须自往观之。”遂帅其徒四十余人自诣赣。守仁先已檄诸郡县及龙川等，勒兵候报，至是探知大鬓就道，亟遣使发诸路兵候浰头。然道经贼巢始达，则使别赍一檄为捕卢珂党与者，佯示贼。贼果问，见檄遂不为意。大鬓至赣，谒守仁，见军门无用兵形，又觇知珂等系狱，意益安，遣人归报其党，谓事无他。守仁乃夜释珂等，使间道归发兵，而令诸官属以次设牛酒，日宴犒大鬓等，缓其归。久之，度珂已至家，诸郡县兵当大集，守仁乃设犒于庭，先伏甲士，引大鬓等入，悉擒之。出珂状讯之，皆服，遂悉置狱，而趣诸路同抵贼巢。守仁率亲兵由龙南县冷水径直捣下浰大巢，诸路兵皆令入三浰。贼弛备既久，骤闻官兵四集，惊惧，乃分投出御，而悉其精锐千余，据险设伏于龙子岭。官军为三冲，犄角进，指挥余恩首击贼，战良久，贼败。王受等追之，伏发被扼。适推官危寿兵至，鼓噪前冲之。千户孟俊率兵绕其后，贼大溃，遂克三浰大巢。余贼精锐尚八百人，聚九连山。山四面险绝，惟一面得上。贼设礧石滚木拒之，官兵不敢近。守仁乃令官兵衣贼衣，抵暮，诈为贼败奔者上山。贼见之，果相招呼，官兵乃得渡险，遂扼其路。贼觉，急御，则大众已阑入矣。贼不支，乃退走溃出，官兵先四路设伏待之，擒斩略尽。余徒二百人恸哭请降，守仁纳之。相视诸险隘，以和平地方控扼三省，奏设县治。下部议，从之。遂班师。捷闻，赐玺书褒赏，余功赏赉有差。南赣自此无警矣。
　　
本文档由028GTXX.CN范文网提供，海量范文请访问 https://www.028gtxx.cn
